Minister hou vol NGV gaan nié tot korrupsie lei | Maroela Media
Die minister van gesondheid, Zweli Mkhize, het Donderdag volgehou die regering het die versekering gekry dat die omstrede Nasionale Gesondheidsversekering grondwetlik is. Hy het ook onderneem om vrese dat die NGV tot korrupsie gaan lei en die land finansieel op sy knieë gaan dwing, as onwaar te bewys.
Mkhize het voor die parlementêre portefeuljekomitee oor gesondheid vrae beantwoord oor die wetsontwerp te midde van waarskuwings uit verskeie oorde dat die wetsontwerp in die Konstitusionele Hof betwis gaan word.
Die hoofstaatsregsadviseur, Ayesha Johaar, het aan LP's gesê die wetsontwerp is op 29 Julie gesertifiseer.
Sy het gesê die staat se regsadviseurs beskou dit as in ooreenstemming met die Grondwet en dat dit geskryf is om uitvoering te gee aan die reg op toegang tot gesondheidsorg soos vervat in art. 27 van die Grondwet.
"Almal het die reg op toegang tot gesondheidsorgdienste. Die wetsontwerp moet dus beskou word as 'n maatreël om uitvoering te gee aan daardie reg wat in die Grondwet opgeneem is."
Die DA het vroeër vandeesmaand 'n beroep op die parlement gedoen om duidelikheid te gee oor die grondwetlikheid van die wetsontwerp.
DA-leier Mmusi Maimane het gesê hy meen die voorgestelde wetgewing is moontlik nie grondwetlik nie omdat dit gesondheidsdienste sentraliseer en die magte van provinsies wegneem.
Maimane het die wetsontwerp ook beskryf as 'n plan om net nóg 'n staatsbeheerde onderneming te begin in 'n tyd waar veral Eskom se finansiële verknorsing die soeklig geplaas het op die regering se vermoë om semi-staatsinstellings behoorlik te bestuur.
Mkhize het die afgelope week gesê die regering gaan die inwerkingstelling van die NGV met groot omsigtigheid doen en het geen bedoeling om die land bankrot te maak nie.
Hy het gesê dit is duidelik dat baie van die vrese oor die wetsontwerp deur die staatskapingskandaal – en die uitwerking daarvan op ondernemings soos Eskom – aangedryf word. Hy het die versekering probeer gee dat 'n nuwe, nasionale gesondheidsorgstelsel gegrond gaan wees op suksesvolle modelle wat in ander lande in werking gestel is.
"Dit het Suid-Afrikaners baie senuweeagtig gemaak, selfs oor dinge wat prosedureel korrek is. In dié geval is dit ongelukkig, omdat die struktuur wat ons gebruik teen die standaarde van baie ander plekke getoets is.
"Ek dink ons verbind ons tot behoorlike regering en behoorlike administrasie, omdat dít is wat ons ons mense skuld. Ons aanvaar dat daar werklike vrese oor korrupsie is."
Die wetsontwerp gee uitvoering aan 'n resolusie wat die regerende party in 2007 al aanvaar het.
Die NGV is gemik daarop om die ongelykheid in die gesondheidsorgstelsel uit die weg te ruim. Altesame 84% van die bevolking maak staat op 'n onderbemande, openbare stelsel, terwyl 16% van Suid-Afrikaners toegang het tot private gesondheidsorg.
Olive Shisana, pres. Cyril Ramaphosa se spesiale raadgewer oor maatskaplike beleid, het bewerings verwerp dat die NGV, soos uiteengesit in die wetsontwerp, onbekostigbaar gaan wees.
Sy het gesê die diens gaan in werking gestel word met geld wat reeds aan gesondheid toegeken is, terwyl daar 'n bestuurbare finansieringsgaping oor die mediumtermyn voorsien word.
"Ons soek 'n stelsel wat bekostigbaar is, 'n stelsel waar mense se regte gerespekteer word, maar wat terselfdertyd nie die stelsel bankrot gaan maak nie.
Shisana het gesê primêre gesondheidsorg gaan die hartklop van die NGV wees.
Die voorgestelde stelsel kry groot teenkanting, deels omdat mediese fondse net voorsiening sal mag maak vir dienste wat nié deur die NGV beskikbaar is nie, wanneer die stelsel eers in werking gestel is. Kritici sê dit gaan lidmaatskap van mediese fondse heelwat duurder maak as wat dit reeds is.
Shisana het die wetsontwerp se bepalings hieroor verdedig. Sy het gesê deur mediese fondse toe te laat om basiese gesondheidsorgdienste aan te bied, gaan onnodige verdubbeling veroorsaak.
"Ons skep 'n enkele fonds. Ons wil nie 'n situasie hê waar daar verdubbeling van dienste is wat reeds aangebied word nie.
"As ons oor die langtermyn volhoubaarheid wil sien, moet ons na 'n komplimentêre stelsel beweeg."
Solidariteit sê 'minister fokus op foto, vergeet telbord' oor transformasie
Baie min staats-instansies kon tot dusver grootskaalse korrupsie vryspring. Waarom sal die gesondheid-debakel anders wees??
Maar natuurlik sal sy so sê, daar is glad nie korupsie nie
Die NVG gaan nie werk nie kyk hoe lyk die Provinsiale Hospitale, van die staf is nie opgelei om menslik te wees nie hulle weet nie hoe pasieente sorg toe gepas moet word nie alle Staatsinstellings se geld verdwyn deur korupsie en staatskaping wat nog tese met n NVG nog meer geld word wakker die ANC is besig om die lang in n gemors te verander
o my word …… gaan die grootste fout ooit wees. Vat daardie geld en ruk jul hospitale reg. n Tweede eskom ….. sauk …. tolhekke ….. en soooooo gaan dit aaaaan en aaaan …waar op aarde verdwyn al die geld ..
Dame, korrupsie is so n inherente aspek van jou en jou regering, dat slegs die domstes van die massas jou stelling sal glo